KIRJALLINEN KYSYMYS E-2550/02 esittäjä(t): Erik Meijer (GUE/NGL) komissiolle. Julkinen liikenne 2: Yhdenmukaisen tiedotuksen käyttöön ottaminen ja koko Euroopan alueella tunnistettavien yhtenäisten nimien käyttäminen julkisen liikenteen reittiverkostosta, lippujen hinnoista ja päivälipuista.



Virallinen lehti nro 110 E , 08/05/2003 s. 0069 - 0070



KIRJALLINEN KYSYMYS E-2550/02 esittäjä(t): Erik Meijer (GUE/NGL) komissiolle (12. syyskuuta 2002) Aihe: Julkinen liikenne 2: Yhdenmukaisen tiedotuksen käyttöön ottaminen ja koko Euroopan alueella tunnistettavien yhtenäisten nimien käyttäminen julkisen liikenteen reittiverkostosta, lippujen hinnoista ja päivälipuista 1. Onko komissio tietoinen siitä, että otettuaan käyttöön esimerkiksi uuden reittiverkoston, hankittuaan uutta kalustoa tai avattuaan uuden raitiotielinjan tietyt kaupungit huolehtivat muutaman vuoden ajan liikennejärjestelmän helppokäyttöisyydestä, mutta lyövät sen sitten laimin ja muuttuvat taas ulkopuolisten kannalta vaikeakulkuisiksi? 2. Onko komissio valmis tekemään matkailupolitiikkansa puitteissa aloitteen eurooppalaisesta järjestelmästä, jossa paikallishallinto ja paikalliset liikenneyritykset tarjoavat mahdollisimman monessa yli 100 000 asukkaan kaupungissa kestävän ja yhtenäisen liikennepaketin, joka täyttää ainakin edellisissä kysymyksissä esitetyt laatuvaatimukset? 3. Onko komissio valmis tukemaan tätä liikennepakettia edistämällä helposti tunnistettavan eurooppalaisen nimen käyttöön ottamista päivälipulle ja samoin liikenteen reiteistä kertovalle tiedotuslehtiselle, siten että ne olisivat kaikkialla helposti saatavilla? 4. Voidaanko tätä liikennepakettia tukea julkistamalla niiden kaupunkien nimet, jotka täyttävät kyseiset eurooppalaiset laatuvaatimukset ja samalla kehottaa kaupunkeja, jotka eivät vielä ole osallistuneet asiaan, ottamaan käyttöön liikennepaketin? Näin voitaisiin estää tiettyjen kaupunkien taantuminen jälleen ulkopuolisille vaikeakulkuisiksi kaupungeiksi. 5. Onko komissio myös valmis edistämään sitä, että tämä liikennepaketti ja nämä eurooppalaiset nimet otetaan mahdollisimman laajasti käyttöön niissä Euroopan valtioissa, jotka ovat aloittaneet rakenteellisen yhteistyön EU:n kanssa ja joiden odotetaan liittyvän EU:n jäseniksi lähitulevaisuudessa. Loyola de Palacion komission puolesta antamayhteinen vastauskirjallisiin kysymyksiin E-2549/02 ja E-2550/02 (22. lokakuuta 2002) Komissio on tietoinen kysyjän esiin tuomista ongelmista ja on samaa mieltä siitä, että niitä on syytä tarkastella. Tehokkaat ratkaisut olisivat eduksi turisteille ja muille vierailijoille sekä kaupunkien asukkaille ja luonnolle. Komissio onkin aktiivisesti kannustanut viranomaisia ja toimijoita etsimään ratkaisuja näihin ongelmiin seuraavasti: komissio on aloittanut tutkimushankkeita ratkaisujen löytämiseksi, tehnyt tämän tutkimuksen pohjalta yhteistyötä Euroopan standardointikomitean kanssa asettaakseen laatuvaatimukset julkiselle liikenteelle, tukenut Euroopan paikallisen liikenteen tietopalvelua (joka on hyviä toimintatapoja(1) koskeva tietokoneistettu tietokanta), edistänyt Euroopan kaupunkien viranomaisten välisiä yhteistyöverkostoja julkiseen liikenteeseen liittyvien ongelmien ratkaisemiseksi ja käynnistänyt kansalaisten verkostojen esikuva-analyysin, jonka puitteissa viranomaiset ja toimijat ovat tarkastelleet hyviä esimerkkejä yhtenäistämistoimista Madridin ja Prahan kaltaisissa kaupungeissa. Komissio on myös tukenut sellaisten uusien palvelujen kehittämistä, jotka matkapuhelimen ja Internetin välityksellä tarjoavat henkilökohtaisten tarpeiden mukaisia ja tosiaikaisia tietoja liikkeessä oleville matkustajille. Komissio jatkaa näiden käytännön toimien kehittämistä ja on samaa mieltä siitä, että joissakin tapauksissa olisi tarvetta kannustaa tai velvoittaa viranomaisia toimimaan tehokkaammin. Vastuu tästä kuuluu suurimmaksi osaksi jäsenvaltioille. Yhteisöllä taas on avainasema laatuun liittyvien ongelmien ratkaisemissa tapauksissa, joissa jonkin jäsenvaltion heikot standardit ovat esteenä muiden jäsenvaltioiden kansalaisille, sekä sellaisilla alueilla, joilla on tärkeää vahvistaa julkisen palvelun tarjoamisen tavoitteita yhteysverkkoja tarvitsevien toimialojen sähkö-, kaasu-, televiestintä- ja postipalvelujen sekä julkisen liikenteen markkinoiden avautumisen ohella. Niinpä komissio ehdotti julkisen liikenteen palveluista antamassaan asetusehdotuksessa(2) laatutekijöitä, jotka kaikkien viranomaisten on otettava huomioon lippu- ja tietopalvelut mukaan luettuina sekä sellaisia tietoja koskevia vähimmäisvaatimuksia, jotka kaikkien toimijoiden on julkistettava. Komissio aikoo myöhemmin tänä vuonna antaa ehdotuksen asetukseksi asiakkaan oikeuksista junaliikenteessä. Sen avulla pyritään ratkaisemaan ongelmat, jotka liittyvät pitkiä matkoja junalla matkustavien tiedonsaantiin ja paikallisliikenteen lippujenmyyntiin kohdekaupungeissa. Komissio on myös parhaillaan käynnistämässä julkisen liikenteen yhtenäistämistä koskevaa tutkimusta, jonka tuloksista on määrä ilmoittaa ennen vuoden 2003 loppua. Tutkimus kattaa lippu- ja tietopalvelut. Tarkoituksena on tutkia, tarvitaanko yhteisön toimia riittävän peruspalvelutason takaamiseksi. Toimet tukevat yhteisön tavoitteita, jotka ovat kestävän matkailun ja henkilöauton käytön korvaavien vaihtoehtojen edistäminen, siten että kuljetusyrityksiä, matkanjärjestäjiä, matkailualan yrityksiä ja neuvontapalveluja kannustetaan tekemään yhteistyötä matkailukohteiden laadun ylläpitämiseksi. Komissio katsoo, että ajatus yhtenäistetyistä julkisen liikenteen lippupalveluista ja tietopaketeista on tarkastelemisen arvoinen. Komissio haluaisikin tutkia asiaa tarkemmin ottaen kuitenkin huomioon, että kansainvälisen standardin pitäisi antaa paikallisviranomaisille mahdollisuus huomioida paikalliset olosuhteet ja alueelliset tai kansalliset vaatimukset. Komissio aikoo varmistaa, että näin tapahtuu osana julkisen liikenteen yhtenäistämistä koskevaa tutkimusta. (1) www.eltis.org. (2) EYVL C 151 E, 25.6.2002.